Departement wil vervolg oor ongeluk by Lily-myn | Netwerk24
Departement wil vervolg oor ongeluk by Lily-myn
Deur Sizwe Sama Yende, City Press 26 Augustus 2018 14:14
Die enorme sinkgat by die ingang van die Lily-myn waarin drie mense in 'n skeepsvraghouer onder tonne grond en rotse begrawe is.
Die departement van minerale bronne beveel aan dat die nasionale direkteur van openbare vervolging (NDOV) met kriminele vervolgings begin wat met die ongeluk in 2016 by die Lily-myn naby Baberton in Mpumalanga verband hou.
Ayanda Shezi, woordvoerder van die departement, sê 'n verslag is aan die NDOV gestuur wat dié aanbevelings maak. Hy sê egter nie wie die departement dink vervolg moet word nie.
City Press het die afgelope week 'n kopie bekom van die departement se verslag oor wat in 2016 by dié myn gebeur het. Daar was egter geen verwysing daarin dat iemand vervolg moet word nie.
Shezi het by navraag gesê dié aanbeveling word in 'n ander verslag gemaak.
Monica Nyuswa van die nasionale vervolgingsgesag het bevestig dat hulle die verslag ontvang het, maar wou ook nie sê wie moontlik vervolg kan word nie.
Joseph Mathunjwa, president van die mynwerkersvakbond Amcu, sê hy was nie bewus van 'n tweede verslag nie.
Hy sê dit is vreemd dat die departement 'n aparte verslag daaroor sou saamstel. Volgens hom word aanbevelings van dié aard gewoonlik in verslae oor mynongelukke ingesluit.
'n Reusagtige insinking by die myn op 5 Februarie 2016 het drie werkers in 'n skeepsvraghouer onder tonne grond en rots begrawe.